อุทยานแห่งชาติน้ำพอง

อุทยานแห่งชาติน้ำพอง ตั้งอยู่ในท้องที่ของอำเภออุบลรัตน์ อำเภอบ้านฝาง อำเภอหนองเรือ อำเภอมัญจาคีรี อำเภอโคกโพธิ์ไชย จังหวัดขอนแก่น รวมทั้งพื้นที่บางส่วนของอำเภอบ้านแท่น อำเภอแก้งคร้อ จังหวัดชัยภูมิ ลักษณะภูมิประเทศ สภาพพื้นที่โดยทั่วไป มีลักษณะสัณฐานเป็นเทือกเขาหินทรายสูงจากระดับน้ำทะเลปานกลางคล้ายกับเทือกเขาทั่ว ๆ ไปของภาคตะวันออกเฉียงเหนือ ประกอบด้วยเทือกเขาสำคัญ ๆ ได้แก่ เทือกเขาภูพานคำ ภูเม็ง และภูผาดำภูผาแดง ซึ่งเทือกเขาเหล่านี้ทอดตัวเป็นแนวยาวจากทิศเหนือสู่ทิศใต้ ขนานกับอ่างเก็บน้ำเขื่อนอุบลรัตน์ เป็นแหล่งกำเนิดต้นน้ำลำธารส่วนหนึ่งของลำน้ำที่สำคัญหลายสาย เช่น ลำน้ำพอง ลำน้ำเชิญ ลำน้ำชี เป็นต้น แบ่งพื้นที่ได้เป็น 2 ส่วน คือ ส่วนที่อยู่ในเทือกเขาภูพานคำ ด้านทิศเหนือและด้านทิศใต้อยู่ในเทือกเขาภูเม็ง และเทือกเขาภูผาดำ-ภูผาแดง พื้นที่ด้านทิศตะวันตกมีสภาพลาดชันสลับกับหน้าผาในบางช่วงจรดที่ราบอ่างเก็บน้ำด้านล่าง ส่วนพื้นที่ด้านทิศตะวันออกเป็นที่ราบเชิงเขามีความสูงโดยเฉลี่ยประมาณ 600 เมตร ลักษณะภูมิอากาศ ฤดูกาลของอุทยานแห่งชาติน้ำพองแบ่งออกเป็น 3 ฤดู คือ ฤดูร้อน เริ่มตั้งแต่ระหว่างเดือนมีนาคม-เดือนพฤษภาคม อุณหภูมิเฉลี่ยจะร้อนจัดในเดือนเมษายน ฤดูฝน เริ่มตั้งแต่ระหว่างเดือนมิถุนายน-เดือนตุลาคม ปริมาณน้ำฝนจะตกมากช่วงเดือนสิงหาคม-ตุลาคม ซึ่งมีปริมาณน้ำฝนโดยเฉลี่ยทั้งปี ประมาณ 1,145.3 มิลลิเมตร ฤดูหนาว เริ่มตั้งแต่ระหว่างเดือนพฤศจิกายน-เดือนกุมภาพันธ์ อุณหภูมิเฉลี่ยต่ำสุดในเดือนมกราคม โดยอุณหภูมิเฉลี่ยทั้งปี ต่ำสุด 23.8 องศาเซลเซียส และสูงสุด 30.7 องศาเซลเซียส ซึ่งได้รับอิทธิพลจากร่องความกดอากาศสูงทางตอนใต้ของประเทศจีน พืชพรรณและสัตว์ป่า พื้นที่ประมาณร้อยละ 80 ของอุทยานแห่งชาติน้ำพองปกคลุมไปด้วยป่าเต็งรัง บริเวณที่ราบลุ่มและหุบเขาของอุทยานแห่งชาติ ทั้งในเทือกเขาภูพานคำและเทือกเขาภูเม็งมีสภาพเป็นป่าดิบแล้งที่สมบูรณ์ สลับกับป่าเบญจพรรณ ป่าทุ่งหญ้า และป่าไผ่ขึ้นกระจายอยู่ทั่วไปในบางพื้นที่ จัดเป็นป่าต้นน้ำลำธารที่ไหลลงสู่เขื่อนอุบลรัตน์ บริเวณนี้ยังเป็นที่อยู่อาศัยของสัตว์ป่าและแหล่งสมุนไพรที่สำคัญของอุทยานอีกด้วย พันธุ์ไม้มีค่าและพบเห็นได้ทั่วไป เช่น เต็ง รัง เหียง พลวง พะยูง กระบก ประดู่ แดง มะพอก ตะเคียนหิน เป็นต้น พืชพื้นล่างจำพวกปรงป่า เถาวัลย์ ไม้หนามชนิดต่าง ๆ รวมทั้งสมุนไพรนานาพันธุ์อีกมากมาย สำหรับสัตว์ป่า ส่วนใหญ่มักอาศัยอยู่ในป่าดิบแล้งบริเวณเทือกเขาภูเม็ง เพราะเป็นแหล่งหากินและที่อยู่อาศัยที่อุดมสมบูรณ์และถูกรบกวนจากมนุษย์น้อยมาก สัตว์ป่าที่พบเห็นเป็นสัตว์ขนาดกลางและขนาดเล็ก เช่น หมูป่า เก้ง หมาจิ้งจอก เม่น นิ่ม กระต่ายป่า ไก่ป่า งู และนกชนิดต่าง ๆ เป็นต้น แหล่งท่องเที่ยว เขาภูเม็ง เป็นภูเขาที่สำคัญของชาวตำบลบ้านเม็ง และอีกหลายพื้นที่ในอำเภอหนองเรือ จังหวัดขอนแก่น คำโพน เป็นบ่อหินลักษณะกลมคล้ายปล่องภูเขาไฟ มีเส้นผ่านศูนย์กลาง ประมาณ 5 เมตร ลึก 1.5 เมตร สันนิษฐานว่าน่าจะเกิดจากปรากฏการณ์การกัดเซาะของทรายเป็นเวลายาวนานจนเกิดเป็นหลุม หรืออาจเป็นปล่องภูเขาไฟในอดีต จุดชมทิวทัศน์หินช้างสี น้ำตกห้วยเข ผาจันได ผาฝ่ามือแดง ผาสวรรค์ พลาญชาด หรือ ลานชาด อ่างเก็บน้ำเขื่อนอุบลรัตน์ การเดินทาง การเดินทางโดยรถส่วนตัว ผู้เดินทางสามารถขับรถยนต์ส่วนตัวจากกรุงเทพมหานครไปยัง อุทยานแห่งชาติน้ำพอง ซึ่งตั้งอยู่ในพื้นที่ของอำเภออุบลรัตน์ อำเภอบ้านฝาง อำเภอหนองเรือ อำเภอมัญจาคีรี และอำเภอโคกโพธิ์ไชย จังหวัดขอนแก่น โดยมีเส้นทางที่แนะนำดังนี้ เส้นทางหลัก ทางหลวงหมายเลข 1 (ถนนพหลโยธิน) และทางหลวงหมายเลข 2 (ถนนมิตรภาพ) ออกจากกรุงเทพฯ โดยใช้ทางหลวงหมายเลข 1 (ถนนพหลโยธิน) ผ่านจังหวัดสระบุรี เมื่อถึงอำเภอแก่งคอย จังหวัดสระบุรี ให้ใช้ทางหลวงหมายเลข 2 (ถนนมิตรภาพ) ขับผ่านจังหวัดนครราชสีมา มุ่งหน้าสู่จังหวัดขอนแก่น เข้าถึงอุทยานแห่งชาติน้ำพอง จากตัวเมืองขอนแก่น ใช้ทางหลวงหมายเลข 12 มุ่งหน้าไปทางอำเภอบ้านฝาง จากนั้นเข้าสู่ทางหลวงหมายเลข 3034 ผ่านอำเภออุบลรัตน์ เดินทางต่อไปตามป้ายบอกทางเข้าสู่อุทยานแห่งชาติน้ำพอง ระยะทางและระยะเวลา ระยะทาง ประมาณ 450 กิโลเมตร ระยะเวลาเดินทาง ประมาณ 6-7 ชั่วโมง ขึ้นอยู่กับสภาพการจราจรและสภาพถนน ข้อควรระวัง ควรตรวจสอบสภาพอากาศและสภาพถนนก่อนออกเดินทาง ในช่วงฤดูฝน เส้นทางบางช่วงอาจลื่นและมีน้ำท่วมขัง ควรเตรียมเชื้อเพลิงให้เพียงพอ เนื่องจากบางช่วงของเส้นทางอาจไม่มีสถานีบริการน้ำมันเป็นระยะทางไกล อ้างอิง แหล่งข้อมูลอื่น เว็บไซต์อุทยานแห่งชาติของกรมอุทยาน เก็บถาวร 2016-03-04 ที่ เวย์แบ็กแมชชีน สถิติข้อมูลนักท่องเที่ยวในอุทยานแห่งชาติ เก็บถาวร 2013-01-16 ที่ เวย์แบ็กแมชชีน เว็บไซต์อย่างเป็นทางการของจังหวัด